**ZAKON**

**O IZMJENAMA I DOPUNAMA ZAKONA O STVARNIM PRAVIMA**

Član 1.

U Zakonu o stvarnim pravima („Službeni glasnik Republike Srpske“, br. 124/08, 3/09, 58/09, 95/11 i 60/15) u članu 324. stav 2. briše se.

Poslije stava 2, koji se briše, dodaje se novi stav 3. koji glasi:

„(3) Nosilac prava upravljanja, korišćenja ili raspolaganja na nepokretnostima u društvenoj, odnosno državnoj svojini iz stava 1. ovog člana su Republika, jedinica lokalne samouprave, javna preduzeća, te javne ustanove i druge javne službe koje su formirale Republika ili jedinica lokalne samouprave, kao nosioci prava svojine javnog prava.“

Dosadašnji stav 3. postaje stav 4.

Član 2.

Poslije člana 325. dodaje se naziv člana i novi član 325a. koji glasi:

„Pretvaranje u pravo svojine Republike Srpske

Član 325a.

Upis nosioca prava na nepokretnostima upisanim u javnim evidencijama kao društvena ili državna svojina iz člana 324. st. 1. i 4. i člana 325. Zakona, čiji su zahtjevi za pretvaranje tih prava u pravo svojine rješenjem nadležnog organa uprave pravosnažno odbijeni brisaće se, a upis društvene, odnosno državne i opštenarodne imovine pretvoriće se u pravo svojine Republike Srpske.“

Član 3.

U članu 326. u stavu 1. riječi: „iz čl. 324. i 325. ovog zakona“ zamjenjuju se riječima: „iz člana 324. st. 1. i 4. i člana 325. ovog zakona, po zahtjevu stranke ili po službenoj dužnosti“.

Stav 2. briše se.

Član 4.

U članu 330. st. 2. i 3. mijenjaju se i glase:

„(2) Vlasnik zgrade koji je pribavio odobrenje za građenje ili odobrenje za upotrebu zgrade, stiče pravo svojine na gradskom građevinskom zemljištu u društvenoj, odnosno državnoj svojini ili svojini nosilaca svojine javnog prava, koje služi za redovnu upotrebu te zgrade u skladu sa regulacionim planom ili planom parcelacije, koji je važio u trenutku izgradnje te zgrade.

(3) Ukoliko regulacionim planom ili planom parcelacije nije utvrđena površina zemljišta, koje je potrebno za redovnu upotrebu zgrade, tu površinu utvrđuje nadležni organ uprave za imovinsko-pravne poslove, uz prethodnu saglasnost gradskog, odnosno opštinskog organa uprave nadležnog za poslove urbanizma.“

Član 5.

U članu 330a. u stavu 1. riječi: „gradskom građevinskom“ brišu se.

Član 6.

Poslije člana 355. dodaje se naziv člana i novi član 355a. koji glasi:

„Prestanak važenja Zakona o utvrđivanju i prenosu prava raspolaganja imovinom na jedinice lokalne samouprave

Član 355a.

1. Stupanjem na snagu ovog zakona prestaje da važi Zakon o utvrđivanju i prenosu prava raspolaganja imovinom na jedinice lokalne samouprave (′Službeni glasnik Republike Srpske′, broj 70/06).
2. Postupci započeti po odredbama Zakona iz stava 1. ovog člana, okončaće se po odredbama ovog zakona.“

Član 7.

U članu 356. u stavu 2. riječi: „iz člana 355. Zakona“ zamjenjuju se riječima: „iz člana 355. stav 1. Zakona, izuzev postupaka propisanih u članu 8. Zakona o agrarnoj reformi i kolonizaciji“.

Poslije stava 2. dodaje se novi stav 3. koji glasi:

„(3) Postupci iz čl. 324, 325, 325a. i 326. započeti po ranije važećim odredbama, okončaće se po odredbama ovog zakona.“

Dosadašnji stav 3. postaje stav 4.

Član 8.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: 02/1-021-1237/19 PREDSJEDNIK

Datum: 6. decembra 2019. godine NARODNE SKUPŠTINE

Nedeljko Čubrilović